ഗുരുവിനെ തേടിയലഞ്ഞത് ഒന്നരപ്പതിറ്റാണ്ട്: പുസ്തകശേഖരം ഗുരുപാദങ്ങളില് സമര്പ്പിച്ച് അപൂര്വസംഗമം കുറ്റിപ്പുറം: അപ്രതീക്ഷിതമായി തേടിയെത്തിയ ആഗതന് പുസ്തക ശേഖരം പാദങ്ങളില് സമര്പ്പിച്ച് കൈകൂപ്പി നിന്നപ്പോള് തങ്കമണി ടീച്ചര് ശരിക്കും അമ്ബരന്നു. നാല്പ്പതു വര്ഷം മുമ്ബ് താന് മലയാളം പഠിപ്പിച്ച ശിഷ്യനാണ് ആഗതനെന്ന് തിരിച്ചറിഞ്ഞതോടെ ഈശ്വരമംഗലത്തുള്ള കൊരട്ടിയില് വീട്ടില് നടന്ന ഗുരുശിഷ്യ സംഗമം അനിര്വ്വചനീയവും അവാച്യവുമായി. എഴുത്തുകാരനും ഓറല് ഹിസ്റ്ററി റിസര്ച്ച് ഫൗണ്ടേഷന് ഡയരക്ടറുമായ തിരൂര് ദിനേശ് ആണ് തന്റെ പതിനഞ്ചു വയസ്സിലെ ഗുരുനാഥയെ അമ്ബത്തെട്ടാമത്തെ വയസ്സില് പതിനഞ്ചു വര്ഷത്തെ അനേ്വഷണത്തിനൊടുവില് കണ്ടെത്തിയത്. കുട്ടികള് ടീച്ചറെ കാണാന് വരുന്നത് പതിവാണെങ്കിലും ഈ ഗുരുശിഷ്യ സംഗമത്തിന് ഹൃദയത്തോടു ചേര്ത്തുവെക്കാവുന്ന അപൂര്വ്വതയുണ്ടെന്ന് ഗുരുദക്ഷിണയായി കിട്ടിയ ശിഷ്യന്റെ പുസ്തക ശേഖരം സ്വീകരിച്ചു കൊണ്ട് തങ്കമണി ടീച്ചര് പറഞ്ഞു.തിരൂര് ഗവര്ണ്മെന്റ് ബോയ്സ് ഹൈസ്കൂളില് മലയാളം അധ്യാപികയായി 1973 ലാണ് തങ്കമണി ടീച്ചര് എത്തുന്നത്. പിന്നീട് തൃക്കാവ് ഹൈസ്കൂളിലേക്ക് മാറ്റം ലഭിച്ച ടീച്ചര് 2002 ല് വിരമിച്ചു. തിരൂര് ഗവണ്മെന്റ് ബോയ്സ് ഹൈസ്കൂളില് 1978ല് പത്താം ക്ലാസിലെ മലയാളം അധ്യാപിക ആയിട്ടാണ് തങ്കമണി ടീച്ചര് തിരൂര് ദിനേശിന്റെ ഗുരുവാകുന്നത്. കൗമാരപ്രായത്തിലെ കലാലയ കാലത്ത് നിരന്തരം അനാവശ്യ പഠിപ്പുമുടക്കു സമരത്തിന് നേതൃത്വം നല്കിയ തിരൂര് ദിനേശ് അക്കാലത്ത അധ്യാപകരുടെ കണ്ണില് വഴിപിഴച്ചു പോയ വിദ്യാര്ഥിയായിരുന്നു. പോരെങ്കില് ഹാജര് നിലയുമില്ല പഠിത്തത്തില് പിന്നോക്കക്കാരനുമായ ഒരു നിഷേധിയും. ഇക്കാരണങ്ങളൊക്കെക്കൊണ്ടു തന്നെ അധ്യാപകര്ക്ക് ഒട്ടും താല്പ്പര്യമില്ലാത്ത വിദ്യാര്ത്ഥിയായും മാറി. ഈ അവഗണനക്കിടയിലും ഗുരുവിന്റെയും മാതൃത്വത്തിന്റേയും വാത്സല്യത്തോടെ നല്ല ഭാവിക്ക് വേണ്ടി ഒട്ടനവധി തവണ ഉപദേശിച്ച ഗുരുനാഥയായിരുന്നു തങ്കമണി ടീച്ചറെന്ന് തിരൂര് ദിനേശ് പറഞ്ഞു. പതിനഞ്ചാമത്തെ വയസ്സില് പത്താംതരം പരീക്ഷയെഴുതി സ്കൂളിന്റെ പടിയിറങ്ങിയ ദിനേശിനെ തങ്കമണി ടീച്ചര് പിന്നെ കണ്ടിട്ടില്ല. സ്കൂള് ജീവിതത്തിനു ശേഷം വക്കീലാപ്പീസില് ഗുമസ്തനായി കയറിയ ശേഷം എഴുത്തിന്റെ മറ്റു മേഖലയിലേക്ക് കടന്നതോടെ നോവല് ചരിത്രം വിഭാഗങ്ങളില് ഇരുപത്തഞ്ചോളം പുസ്തകങ്ങളെഴുതി. ചിലത് ഇംഗ്ലീഷിലേക്ക് വിവര്ത്തനവും ചെയ്തു. ഇതിനകമാണ് തന്റെ ഭാവിയില് ഉല്ക്കണ്ഠ പ്രകടിപ്പിച്ച തങ്കമണി ടീച്ചറെ കാണണമെന്ന ആഗ്രഹമുണ്ടായത്. ടീച്ചറുടെ സ്വദേശം പോലും അറിഞ്ഞു കൂടായിരുന്നു. അനേ്വഷണമൊന്നും ഫലവത്തായില്ല. ടീച്ചര് ജീവിച്ചിരിപ്പുണ്ടോയെന്നും അറിയാത്ത അവസ്ഥയായി. ഒന്നരപ്പതിറ്റാണ്ടിനൊടുവിലാണ് തങ്കമണി ടീച്ചര് ഈശ്വരമംഗലത്തുണ്ടെന്ന വിവരം അറിഞ്ഞത്. രാമസിംഹന് എന്ന നോവലിന്റെ രണ്ടാം പതിപ്പ് അങ്ങാടിപ്പുറത്ത് പ്രകാശനം ചെയ്ത ശേഷം വേദ ബുക്സിന്റെ മേധാവി ഷാബു പ്രസാദിനോടൊപ്പം ഈശ്വരമംഗലത്ത് വന്ന് തങ്കമണി ടീച്ചറുടെ വീട് അനേ്വഷിച്ച് കണ്ടെത്തുകയായിരുന്നു. പ്രമുഖ ഗ്രന്ഥകാരനായിരുന്ന സി.ജി. വാര്യരുടെ മകള് പാര്വ്വതിയും തങ്കമണി ടീച്ചറെ കണ്ടെത്താന് ദിനേശിനെ സഹായിച്ചു. താന് എഴുതിയ പുസ്തകങ്ങളെല്ലാം ഗുരുവിന്റെ പാദങ്ങളില് സമര്പ്പിച്ചു. ടീച്ചര് തന്റെ പ്രിയപ്പെട്ട ശിഷ്യന്റ നിറുകയില് കൈ വെച്ച് അനുഗ്രഹിച്ചു. മലയാള നോവല്സാഹിത്യത്തില് ജീവചരിത്രനോവല് ശാഖയില് ഏറ്റവും കൂടുതല് നോവലെഴുതിയ ആളാണ് ഗതകാലത്തെ ആ നിഷേധിയെന്നറിഞ്ഞപ്പോള് തങ്കമണി ടീച്ചറുടെ കണ്ണുകളില് അഭിമാനത്തിളക്കം. ഇരുവരും പൂര്വ്വ സ്മൃതികളിലേക്ക് കടന്നിറങ്ങിയപ്പോള് അത് കണ്ടു നിന്നവര്ക്കും കൗതുകം. ആയുരാരോഗ്യ സൗഖ്യത്തിനു പ്രാര്ഥിച്ചു കൊണ്ട് ഇറങ്ങുമ്ബോള് വര്ധിച്ച ആത്മഹര്ഷത്തോടെ ആ ഗുരുനാഥപടിക്കലോളം ചെന്ന് ശിഷ്യനെ യാത്രയാക്കി.